text: Vinterbadning hitter blandt unge
  16 januar 2011 kl. 16.55
  Vinterbadning er ikke kun for folk over 50. En ny tendens viser, at flere og flere unge vælger at begive sig i det iskolde vand. Deriblandt er to piger fra Sønderborg.
  Jeanet Hansen på 28 år og Heidi Hagensen Petersen 31 år er blandt de yngste i Sønderborg Vikingeklub. Men det er de ligeglade med. De er blevet helt bidt af det kolde gys.
  - Hver gang jeg kører hjem, efter jeg har vinterbadet, har jeg lyst til at køre tilbage igen og få endnu en dukkert, siger Jeanet Hansen
  De har vinterbadet i hhv. en uge og et år. De har deres bud på, hvorfor mange unge har været tilbageholdende med at springe ud i vinterbadning. 
  - Jeg tror, de ikke ved, hvad det er. De tænker nok, at det bare er koldt, siger Jeanet Hansen.
  I løbet af en uge går de frivilligt i det kolde vand op til flere gange.
  Mød dem i TV SYD i aften klokken 19.30.
  